Overvaal: 'Só kan dit nie aangaan nie' | Netwerk24
Deur Barnard Beukman 25 Januarie 2018 00:00
In die uitlopende reaksie – ook uit Afrikaanse geledere – op verlede week se Slag van Overvaal is daar tog soort van een deurlopende tema: "So kan dit nie aangaan nie."
Inderdaad. Vir ouers om kinders skool toe te neem te midde van kru vloektaal, doodsdreigemente, brandende bande en die geknal van skokgranate is heeltemal onaanvaarbaar.
Dit is duidelik – wat ook al ons tot by die punt gebring het en wat ook al die oorsaak daarvan was – 'n oplossing is nodig.
Selfs nadat die ongelykheid van apartheid ingereken is, is hier 'n groot hedendaagse politieke bedrogspul aan die gang. In kort het die ANC (al weer) skouspelagtig misluk in die dienslewering van skole. En in baie gevalle is bestaande begrotings nie eens gebruik nie – vir 2016-'17 is slegs 16 van die begrote 59 skole landwyd gebou. En honderdmiljoene van die geld is verloor deur die boutenders wat toegeken is.
Al weer onbevoegde regering en stroop van armes se bronne vir die verryking van 'n fisiek oorgewig struggle-elite. Selfs die voedingskemas word besteel.
Te midde van toenemende ontevredenheid het die mees misplaaste politieke heethoof van ons tyd, Panyaza Lesufi, Gautengse LUR vir onderwys, soos 'n held op 'n figuurlike wit perd op die toneel verskyn.
Sy boodskap is daar is nie voldoende skoolgeriewe nie, want wit kinders sit in onderbesette geboue. En hulle gebruik Afrikaans as verskoning en grootliks rassisme om swart kinders daar uit te hou.
Destyds, by die instelling van uitkomsgebaseerde onderrig, is enige argument daarteen afgemaak as 'n vasklou aan apartheid en 'n onwilligheid om te transformeer. Nou erken almal dit het ons skoolstelsel bykans vernietig. Dit lyk asof ons vir dieselfde siklus van 20 jaar met die beleg van voormalige model C-skole opgestel word.
Baie meen Overvaal se hofoorwinning is waarskynlik tydelik en dit is 'n stryd wat Afrikaans net kan verloor.
Miljoene rande wat deur dié skole in die onderwys vloei, gaan ook waarskynlik verlore wees vir openbare skole. Want dit gaan vloei na private skole – nuwe bekostigbare modelle ook. 'n Inisiatief in dié verband het reeds deur die Dagbreek-trust se onderwysafdeling begin.
Hoe ook al sy, baie lesers en waarnemers meen Overvaal se hofoorwinning is waarskynlik tydelik en dit is 'n stryd wat Afrikaans net kan verloor.
Baie gewone en goeie swart ouers weet nie eens van al die argumente nie. Uit hul oogpunt word hul kinders uit die naaste skool gehou waar hulle hoor wel nog sitplekke is. In die bona ­fide-soeke na basiese bronne, ook onaanvaarbaar.
'n Dringende ingrypingsini­siatief is nou nodig tussen alle betrokkenes om 'n standhoudende vredesakkoord te probeer kry. Dit is 'n noodsaaklike toets vir ons samelewing.